РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/367-15

22. септембар 2015. године

Б е о г р а д

ЗАПИСНИК

63. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 22. СЕПТЕМБРА 2015. ГОДИНЕ

Седница је почела у 11,00 часова.

Седницом је председавао Верољуб Арсић, председник Одбора.

Седници су присуствовали чланови Одбора: Милош Тошанић, Горан Ковачевић, Драгољуб Зиндовић, Сузана Шарац, Никола Јоловић, Момо Чолаковић, проф. др Милорад Мијатовић и Золтан Пек.

Седници су присуствовали заменици чланова Одбора: Соња Влаховић, заменик Радмила Костића и Мирјана Марјановић, заменик Душице Николић.

Чланови Одбора Оливера Пешић, Иван Јовановић, Војислав Вујић и Жика Гојковић приступили су седници у току обједињене расправе по свим тачкама дневног реда.

Седници нису присуствовали чланови Одбора Дејан Раденковић и Ђорђе Стојшић, нити њихови заменици.

На позив председника Одбора, седници су присуствовали представници Народне банке Србије: Јоргованка Табаковић, гувернер, Диана Драгутиновић, вицегувернер, проф. др Небојша Савић, председник Савета гувернера Народне банке Србије, Ђорђе Јевтић, директор Управе за надзор над финасијским институцијама, Бојан Терзић, генерални директор Дирекције за законодавно-правне послове, Бранко Хинић, генерални директор Директората за економска истраживања и статистику и Драгана Миловић, генерални директор Дирекције за рачуноводство и финансије.

На предлог председника, Одбор је већином гласова утврдио следећи

Д н е в н и р е д:

1. Разматрање Полугодишњег извештаја о монетарној политици (јануар – јун 2014. године), који је поднела Народна банка Србије (број 02-3073/14 од 29. септембра 2014. године);

2. Разматрање Извештаја о раду Савета гувернера Народне банке Србије, за период 1. јануар – 30. јун 2014. године (број 02-3074/14 од 29. септембра 2014. године);

3. Разматрање Програма монетарне политике Народне банке Србије у 2015. години (број 400-4507/14 од 11. децембра 2014. године);

4. Разматрање Финансијског плана Народне банке Србије за 2015. годину, који је Савет гувернера Народне банке Србије донео 24. децембра 2014. године (број 400-4841/14 од 31. децембра 2014. године);

5. Разматрање Извештаја о раду Савета гувернера Народне банке Србије, за период 1. јул – 31. децембар 2014. године (број 02-1184/15 од 29. априла 2015. године);

6. Разматрање финансијских извештаја Народне банке Србије за 2014. годину, са извештајем овлашћеног ревизора (број 400-1722/15 од 29. јуна 2015. године);

7. Разматрање Годишњег извештаја о монетарној политици у 2014. години, који је поднела Народна банка Србије (број 400-1722/15 од 29. јуна 2015. године);

8. Разматрање Годишњег извештаја о пословању и резултатима рада у 2014. години, који је поднела Народна банка Србије (број 400-1722/15 од 29. јуна 2015. године);

9. Разматрање Годишњег извештаја о стабилности финансијског система у 2014. години, који је поднела Народна банка Србије (број 400-1722/15 од 29. јуна 2015. године);

10. Разматрање Одлуке о измени Одлуке о усвајању Финансијског плана Народне банке Србије за 2015. годину, коју је Савет гувернера Народне банке Србије донео 28. априла 2015. године (број 400-2201/15 од 15. септембра 2015. године);

11. Разматрање Полугодишњег извештаја о монетарној политици (јануар-јун 2015. године), који је поднела Народна банка Србије (број 400-2217/15 од 17. септембра 2015. године).

\* \* \*

На предлог председника Одбор је већином гласова одлучио да споји расправу по свим тачкама дневног реда, имајући у виду чињеницу да су на дневном реду документа које су Народна банка Србије и Савет гувернера доставили Народној скупштини у складу са Законом о Народној банци Србије.

**Прва – једанаеста тачка дневног реда**: Разматрање Полугодишњег извештаја о монетарној политици (јануар – јун 2014. године), који је поднела Народна банка Србије; Разматрање Извештаја о раду Савета гувернера Народне банке Србије, за период 1. јануар – 30. јун 2014. године; Разматрање Програма монетарне политике Народне банке Србије у 2015. години; Разматрање Финансијског плана Народне банке Србије за 2015. годину, који је Савет гувернера Народне банке Србије донео 24. децембра 2014. године; Разматрање Извештаја о раду Савета гувернера Народне банке Србије, за период 1. јул – 31. децембар 2014. године; Разматрање финансијских извештаја Народне банке Србије за 2014. годину, са извештајем овлашћеног ревизора; Разматрање Годишњег извештаја о монетарној политици у 2014. години, који је поднела Народна банка Србије; Разматрање Годишњег извештаја о пословању и резултатима рада у 2014. години, који је поднела Народна банка Србије; Разматрање Годишњег извештаја о стабилности финансијског система у 2014. години, који је поднела Народна банка Србије; Разматрање Одлуке о измени Одлуке о усвајању Финансијског плана Народне банке Србије за 2015. годину, коју је Савет гувернера Народне банке Србије донео 28. априла 2015. године; Разматрање Полугодишњег извештаја о монетарној политици (јануар-јун 2015. године), који је поднела Народна банка Србије

Уводне напомене дала је др Јоргованка Табаковић, гувернер Народне банке Србије.

Представљајући Годишњи извештај о монетарној политици у 2014. години, истакла је да овај извештај садржи информације о стратешком оквиру монетарне политике, остварењу циљане стопе инфлације, мерама које је НБС предузимала да тај циљ оствари, као и о макроекономским кретањима која су утицала на спровођење монетарне политике у 2014. години. У оквиру монетарне политике и остваривања циљане инфлације, НБС је, у складу са ниским инфлаторним притисцима, у 2014. години наставила са ублажавањем монетарне политике динамиком коју су налагали ризици из међународног окружења, што је довело до тога да НБС три пута у току године смањи референтну каматну стопу, која је на крају године износила осам одсто. Смањење референтне каматне стопе било је праћено смањењем каматних стопа на тржишту новца и кредита. Циљана инфлација се кретала од 3,7 % на почетку године до 1,7 % на крају године, чему су допринели низак раст регулисаних цена, пад цена примарних пољопривредних производа и драстичан пад цена нафте на светском тржишту. Пад БДП-а је на нивоу године износио 1,8 % и био је одређен падом приватне потрошње и инвестиција. Девизне резерве су на крају године износиле 9,9 милијарди евра. Динар је у 2014. години ослабио 5,2 % према евру на шта су утицала кретања на међународном финансијском тржишту али и домаћи фактори. Фискални дефицит на консолидованом нивоу у 2014. години је износио 6,7% БДП, при чему се знатан део трошкова односио на камате (3%). Кредитна активност је повећана, као и учешће динарских кредита у укупним кредитима привреде и становништва, захваљујући Владином програму субвенционисаних кредита.

Представљајући Извештај о пословању и резултатима рада у 2014. години, истакла је да је НБС и поред неповољног међународног и домаћег окружења успела да обезбеди ниску и стабилну инфлацију која је, другу годину за редом, на нивоу од 2 %, да стабилизује инфлациона очекивања у оквиру циља и одржи релативну стабилност курса динара. Финансијски сектор је у 2014. години је остао стабилан и отпоран на поремећај из домаћег и међународног окружења. Домаћи банкарски сектор је високо ликвидан са 20 % адекватности капитала, што је знатно изнад нивоа прописаног међународним и домаћим регулаторним оквиром.

Говорећи о Финансијском извештају, гувернер је истакла да добит коју је НБС остварила у 2014. години износи 80,7 милијарди динара након опорезивања и да је на то највише утицао нето приход од курсних разлика. Међутим, када се говори о оперативном пословању НБС који се добија искључивањем позитивних и негативних курсних разлика из биланса успеха, стварни резултат пословања НБС је губитак од 2,45 милијарди динара, што је значајно бољи резултат у односу на 2013. годину када је губитак износио 17,93 милијарде динара.

У дискусији су учествовали: Иван Јовановић, Верољуб Арсић, Горан Ковачевић и Јоргованка Табаковић.

Током дискусије чланови одбора су изнели одређене дилеме и постављали питања око могућности увођења фиксног курса динара што би значајно помогло привреди и олакшало пословање, решавања проблема кредита грађана који су задужени у швајцарским францима и др. На питање око увођења фиксног курса динара, Јоргованка Табаковић је одговорила да је, након организовања неколико стручних расправа на ту тему, закључено да фиксни курс није добро решење, односно да је режим флуктуирајућег курса најбољи начин одговарања на шокове за економију каква је Србија, док у вези проблема грађана који су задужени у швајцарским францима, гувернера подсетила да је НБС покушала да помогне тако што је понудила неколико модела за решавање тих проблема (конверзија из франка у евро, репрограм дуга, смањење камате).

\* \* \*

Пошто је гувернер НБС одговорила на сва постављена питања, Одбор је прешао на одлучивање по првој до једанаесте тачке дневног реда.

1) На предлог председника, Одбор је већином гласова (14 за, 1 члан није гласао), усвојио Полугодишњи извештај о монетарној политици (јануар – јун 2014. године), који је поднела Народна банка Србије.

2) На предлог председника, Одбор је већином гласова (14 за, 1 члан није гласао), усвојио Извештај о раду Савета гувернера Народне банке Србије, за период 1. јануар – 30. јун 2014. године.

3) На предлог председника, Одбор је већином гласова (14 за, 1 члан није гласао), усвојио Програм монетарне политике Народне банке Србије у 2015. години.

4) На предлог председника, Одбор је већином гласова (14 за, 1 члан није гласао), усвојио Финансијски плана Народне банке Србије за 2015. годину, који је Савет гувернера Народне банке Србије донео 24. децембра 2014. године.

5) На предлог председника, Одбор је већином гласова (14 за, 1 члан није гласао), усвојио Извештај о раду Савета гувернера Народне банке Србије, за период 1. јул – 31. децембар 2014. године.

6) На предлог председника, Одбор је већином гласова (14 за, 1 члан није гласао), усвојио Финансијске извештаје Народне банке Србије за 2014. годину, са извештајем овлашћеног ревизора.

7) На предлог председника, Одбор је већином гласова (14 за, 1 члан није гласао), усвојио Годишњи извештај о монетарној политици у 2014. години.

8) На предлог председника, Одбор је већином гласова (14 за, 1 члан није гласао), усвојио Годишњи извештај о пословању и резултатима рада у 2014. години.

9) На предлог председника, Одбор је већином гласова (14 за, 1 члан није гласао) усвојио Годишњи извештај о стабилности финансијског система у 2014. години.

10) На предлог председника, Одбор је већином гласова (14 за, 1 члан није гласао), усвојио Одлуку о измени Одлуке о усвајању Финансијског плана Народне банке Србије за 2015. годину, коју је Савет гувернера Народне банке Србије донео 28. априла 2015. године.

11) На предлог председника, Одбор је већином гласова (14 за, 1 члан није гласао), усвојио Полугодишњи извештај о монетарној политици (јануар-јун 2015. године).

\* \* \*

Седница је завршена у 13,00 часова.

Седница је тонски снимана.

СЕКРЕТАР ОДБОРА ПРЕДСЕДНИК

Александра Шашо Верољуб Арсић,с.р.